Hej Bolius  
  
Vi vil gerne lave en hems på 4,5 m2 I vores ejerlejlighed, som ligger på øverste etage. Ejerforeningen har givet lov til, at vi udnytter tørreloftet til det. Der er ingen isolering i taget, og dette skal naturligvis laves. Kommunen har nu oplyst mig, at der skal indsendes ansøgning for at få en byggetilladelse, selvom hemsen kun er 4,5 m2, da det er i et etagebyggeri. Er det korrekt? Jeg mente ikke, der skulle søges om det.


Men kommunen skal vel have beregninger på isoleringen (u-værdi etc.)?


Venlig hilsen


Morten K-C


Kan kommunen kræve ansøgning om byggetilladelse når vi inddrager tørreloftet til hems?
Hej Morten K-C


Ja, når du inddrager tagrummet, eller en del af tagrummet, er der tale om en ændring, der kræver byggetilladelse fra kommunen.


Det betyder også, at ændringerne skal opfylde de krav, der er i Bygningsreglementets. Der er bl.a. krav til isolering, og at der skal indsendes beregninger på energi og beregninger på de konstruktive ændringer, der i den forbindelse er nødvendige.


Det er kun hvis en hems indbygges i et allerede eksisterende rum (nærmest som et møbel), at der ikke skal søges om byggetilladelse.

